MFCหวังหยวนรูปีแข็งเพิ่มกำไร
เอ็มเอฟซี ออกกองตราสารหนี้ไทยคุ้มครองเงินต้น
1 ก.ย. 2554

เอ็มเอฟซี ออกกองตราสารหนี้ไทยคุ้มครองเงินต้น 
ใส่ออปชันจ่ายผลตอบแทนอิงค่าเงินหยวนรูปี หวังเพิ่มโอกาสกำไรอีก 0.5-6% ต่อปี
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า เอ็มเอฟซีเปิดขายกองทุนเปิดเอ็มเอฟซี คุ้มครองเงินต้น เอฟเอ็กซ์ คอมเพล็กซ์ รีเทิร์น อายุประมาณ 11 เดือน มูลค่าโครงการ 2,000 ล้านบาท โดยลงทุนในพันธบัตรไทย 9-598% ของมูลค่าทรัพย์สินสุทธิ และที่เหลือ 2-5% จะลงทุนในสัญญาซื้อขายล่วงหน้า หรือสัญญาออปชันที่มีการจ่ายผลตอบแทนอ้างอิงกับการเปลี่ยนแปลงของตะกร้าอัตราแลกเปลี่ยน 2 สกุลเงิน คือ ค่าเงินหยวนจีนต่อสกุลเงินเหรียญสหรัฐ และค่าเงินรูปีอินเดียต่อสกุลเงินเหรียญสหรัฐ โดยปิดความเสี่ยงด้านอัตราแลกเปลี่ยนเต็มจำนวน ขายถึงวันที่ 6 ก.ย.นี้
ทั้งนี้ หากค่าเงินหยวนและรูปีแข็งค่าขึ้นเมื่อเทียบกับอัตราแลกเปลี่ยนต่อเงินเหรียญสหรัฐ จะเพิ่มโอกาสของผลตอบแทน 6% ต่อปีของมูลค่าเงินลงทุนเริ่มต้น แต่หากค่าเงินหยวนและรูปีอ่อนค่าลงจะมีโอกาสได้รับผลตอบแทน 0.50% ต่อปี 
น.ส.ประภา กล่าวว่า เอ็มเอฟซีคาดการณ์แนวโน้มเศรษฐกิจของจีนและอินเดียว่า เศรษฐกิจจีนยังเติบโตได้อย่างต่อเนื่องแม้จะชะลอตัวลงจากปีก่อน และคาดว่าเงินหยวนต่อเงินเหรียญสหรัฐ และค่าเงินรูปีอินเดียต่อสกุลเงินเหรียญสหรัฐยังมีแนวโน้มแข็งค่าขึ้น
ด้าน บลจ.บัวหลวง เปิดขายกองทุนรวมบัวหลวงตราสารหนี้ชนิดระบุวันครบกำหนด 26/11 ระยะเวลาโครงการประมาณ 6 เดือนคาด ผลตอบแทนสุทธิประมาณ 3.4% ต่อปี โดยเน้นลงทุนเงินฝากธนาคารจีน ตราสารหนี้ภาครัฐเกาหลีใต้ ตราสารหนี้เอกชนและภาครัฐในประเทศ เปิดขายครั้งเดียวระหว่างวันที่ 31 ส.ค.-6 ก.ย.นี้